open-index/open-wikipedia-markdown huggingface dataset:
Ruskeala (Karjalan tasavalta)

**Ruskeala** on Karjalan tasavallan Sortavalan piirin Kaalamon maalaiskunnassa sijaitseva maaseututaajama Venäjällä. Taajama on entinen Suomen Ruskealan kirkonkylä, joka sijaitsee noin 30 kilometriä Sortavalasta pohjoiseen. 
Kansainvälinen matkailutie, Sininen tie, Norjasta Ruotsin ja Suomen kautta Venäjälle Äänisen rannalle, kulkee Ruskealan kautta. 

## Eläintarha
Ruskealassa on eläintarha, jossa on jo yli 45 eläinlajia. Eläintarhan erikoisuuksia ovat esimerkiksi kissaeläimiin lukeutuva servaali, Afrikasta peräisin oleva antilooppi ja koiran kokoinen hirvieläin kiinanmuntjakki.

## Luterilaisen kirkon toiminta

Ruskealassa toimii luterilainen seurakunta, joka kuuluu Inkerin kirkkoon. Vanhan, 1940 palaneen kirkon raunioiden viereen on rakennettu uusi 150-paikkainen kirkko, joka vihittiin kesällä 2010. Seurakunta on jo 1990-luvulta asti ylläpitänyt myös majoitus- ja ruokalatoimintaa vanhassa pappilassa puuhamiehensä ja pappinsa Kalevi Keinosen johdolla. Kirkko tuhoutui tulipalossa 18. maaliskuuta 2013.

## Ruskealan kyläneuvostoalue
Aiemmin Ruskeala oli Sortavalan kaupunkihallinnon alaisuuteen kuulunut kyläneuvostoalue, joka käsitti suunnilleen entisten Ruskealan ja Pälkjärven kuntien alueet Jänisjärven ja Suomen rajan välisellä alueella. Tämän Ruskealan asukasluku vuonna 1987 oli noin 3&nbsp;000. Kuntauudistuksen jälkeen alueella on Kaalamon maalaiskunta.

### Ruskealan kyläneuvostoalueen kylät
* Ruskeala (keskuskylä, 869 asukasta 1996)  
* Alalampi 
* Kaalamo (1500 asukasta 1996) 
* Kekoselkä 
* Kirkkolahti (18 asukasta vuonna 1996)
* Kontiolahti (4 asukasta vuonna 1996) 
* Matkaselkä 
* Otrakkala 
* Pirttipohja 
* Puikkola (entinen Pälkjärvi, 580 asukasta vuonna 1996)
* Sahankoski
* Hanki
* Hannukkalanmäki
* Jakkima.
Pääosa asukkaista asui Kaalamossa, Matkaselässä, Ruskealassa ja Puikkolassa. Muut alueet ovat autioituneet ja jääneet asumattomiksi.

## Lähteet
* Karjalan tasavalta vuonna 1997, Yrityspalvelu Karelski. Jyväskylä 1997. 

### Viitteet

## Aiheesta muualla
* Ruskealan marmoria-järvi lennokilla kuvattuna
Skanssi

**Skanssi** () on Turun kaupunginosa aivan Kaarinan rajalla. Skanssi sijaitsee valtatien 1 ja seututien 110 välissä. Kaupunginosan pinta-ala on 85 hehtaaria ja väkiluku vuonna 2012 oli 120. Alue on maastonmuodoiltaan vaihtelevaa soraharjua, peltomaata ja metsäistä mäkeä. Vuonna 2009 paikalle avattiin kauppakeskus Skanssi.

## Ympäristö

Alueella sijaitseva Skanssin harju on seutukaavan mukaan ainoa luonnontilainen osa 95 kilometriä pitkästä Laitilan–Mynämäen harjujaksosta, joka jatkuu Paraisten kautta Kemiöön. Harju muodostaa alueen maisemallisen selkärangan kulkien sen halki luoteis-kaakkoissuunnassa. Harju ei ole kuitenkaan hyvin nähtävissä ja sitä on turmeltu muun muassa soranotolla ja maastoajolla. Alueella sijaitsevassa sorakuopan pohjavesipaljastumassa pesii mustakurkku-uikku ja pikkutylli. Paikassa on myös rauniokoirien harjoittelurata.

Eteläosassa sijaitseva noin 3,4 hehtaarin kosteahko harjupohjainen Kaarningon metsikkö koostuu järeistä männyistä ja suurista koivuista sekä pihlajista. Alueen linnustotiheys vetää vertoja Etelä-Suomen parhaimmille lehdoille. Pensaskerros on tiheää.

## Väestö ja rakennuskanta

Vuoden 2009 huhtikuussa alueella valmistui Skanssin kauppakeskus, joka on merkittävin itäisen Turun liikekeskittymä ja Turun alueen kolmanneksi suurin kauppakeskus. Suurin osa alueesta on vielä rakentamatonta pelto- ja metsämaata, mutta Turun kaupunki suunnittelee alueesta 5&nbsp;000–8&nbsp;000 asukkaan modernia ja ekologista kaupunginosaa. Alue on yksi Turun tärkeimmistä hankkeista ja asteittain toteutettava rakentaminen saisi mahdollisesti päätöksensä vuonna 2030. Vuonna 2013 alueesta oli noin 2&nbsp;500 asukasta koskeva osayleiskaava ja ensimmäiset kerrostalot Skanssin kauppakeskuksen viereen ovat valmistumassa.

Kauppakeskuksen vieressä sijaitsee seikkailuhuvipuisto Flowpark, joka koostuu erilaisista kiipeilyradoista.

## Lähteet

## Aiheesta muualla

* 
*
Ganzourgou

**Ganzourgou** on provinssi Burkina Fasossa. Vuoden 2006 väestönlaskennassa asukkaita oli 319 830. Provinssin pääkaupunki on Zorgho, joka sijaitsee Ouagadougoun ja Nigerin pääkaupungin Niameyn välisen tien varrella. Muita merkittäviä paikkoja ovat Mogtédo ja Méguet.

## Departementit
*Boudry
*Kogho
*Méguet
*Mogtédo
*Salogo
*Zam
*Zorgho
*Zoungou

## Lähteet

## Aiheesta muualla
Boulogne-Billancourt

**Boulogne-Billancourt** (tavallisesti **Boulogne**) on kunta ja Pariisin esikaupunki 8,2 kilometrin päässä Pariisin keskustasta lounaaseen. Siellä on arviolta 116 927 asukasta (vuonna 2014) ja sen pinta-ala on 6,17 neliökilometriä. Asukastiheys on 18&nbsp;950,9 asukasta neliökilometrillä. Boulogne-Billancourt on Pariisin esikaupungeista kaikista väkirikkain, ja se on yksi Euroopan tiheimmin asuttuja alueita.

Boulogne-Billancourt on Neuilly-sur-Seinen ja Levallois-Perret’n ohella yksi Pariisin seudun rikkaimpia alueita. Kunnan alueella toimii lähes 12&nbsp;000 yritystä, mikä on Pariisin jälkeen eniten koko alueella. Kunnassa sijaitsevat muun muassa Renault’n ja Bouygues Telecomin pääkonttorit.

Boulognesta kotoisin ovat esimerkiksi Renault'n perustaja Louis Renault, poliitikot Ségolène Royal ja François Hollande sekä rap-artisti Booba.

Boulognen kohdalla Seine tekee mutkan, ja se on Boulogne-Billancourtin rajana sekä kaakossa, etelässä että lännessä. Välittömästi Boulognen pohjoispuolella on laaja viheralue, Bois de Boulogne (*Boulognen metsä*), joka kuitenkin nimestään huolimatta kuuluu Pariisiin, ei siis Boulogneen.

Boulogneen kulkee kaksi Pariisin metrolinjaa, 9 ja 10. Asemia ovat esimerkiksi Marcel Sembat, Billancourt ja Boulogne-Jean Jaurès.

## Boulogne-Billancourtin ystävyyskaupungit
*  Anderlecht, Belgia
*  Neukölln, Saksa
*  Zaanstad, Alankomaat
*  Marino, Italia
*  Pančevo, Serbia
*  Ra'annana, Israel
*  Irving, Texas, Yhdysvallat
*  Sousse, Tunisia

## Sairaala
* Hôpital Ambroise-Paré

## Kuvia

File:GE building @ Boulogne-Billancourt (27710532183).jpg|General Electricin talo
File:Pont Seibert - Meudon 002.JPG|Seibert-silta
File:Pont Renault.jpg|Renault-silta
File:Pont de Sèvres 002.JPG|Sèvresin silta
File:Musée Paul Belmondo à Boulogne-Billancourt 001.jpg|Paul Belmondo -museo


## Lähteet

## Aiheesta muualla
Argenteuil

**Argenteuil** [aʁ.ʒɑ̃.tœj] on Ranskan kunta ja Pariisin esikaupunki 12,3 kilometrin päässä Pariisin keskustasta luoteeseen. Val-d’Oisen departementissa sijaitsevan kaupungin pinta-ala on 17,22 neliökilometriä ja väkiluku 102&nbsp;683 (vuonna 2006). Asukastiheys on 5&nbsp;963 asukasta neliökilometrillä.

Argenteuiliä ovat tehneet teoksissaan tunnetuksi useat taiteilijat, kuten Claude Monet, Jean-Étienne Delacroix ja Georges Braque.

## Lähteet

## Aiheesta muualla
John Stainer

**John Stainer** (6. kesäkuuta 1840 Lontoo, Britannia – 31. maaliskuuta 1901, Lontoo, Britannia), Sir, oli brittiläinen säveltäjä, urkuri ja musiikintutkija. 

Stainer syntyi Lontoossa vuonna 1840. Hän lauloi lapsena poikakuorossa ja sai ensimmäisen viran urkurina 16-vuotiaana. Vuodesta 1889 lähtien hän toimi musiikin professorina Oxfordin yliopistossa. Stainer kuoli Lontoossa vuonna 1901. Stainerin tuotantoon kuuluu muun muassa hengellistä musiikkia, kuten kantaatti *The Crucifixion*.

## Aiheesta muualla
*Vapaasti käytettäviä Stainerin partituureja Mutopia Project (peilisivusto) 
* World-famous Archive of musician who modernised church music gains first public showing, Durham University
Jiří Fischer

**Jiří Fischer** (s. 31. heinäkuuta 1980, Hořovice, Tšekkoslovakia) on entinen tšekkiläinen jääkiekkoilija, joka edusti koko uransa NHL-liigan Detroit Red Wingsiä. Fischerin pelipaikka oli puolustaja.

Fischer oli isokokoinen puolustava puolustaja, joka taklasi kovaa ja oli hyvin liikkuva. Hän oli Detroitin yksi eniten taklaavista pelaajista. Fischerin ura katkesi vuonna 2005 sydänvaivoihin.

Marraskuun 21. päivänä vuonna 2005 Fischer lyyhistyi maahan hänen sydämensä pysähdyttyä yhtäkkisesti ottelussa Nashville Predatorsia vastaan. Fischer saatiin elvytettyä hänen oltuaan 6 minuuttia elottomana, jonka jälkeen hänet toimitettiin sairaalahoitoon. Ottelu keskeytettiin Fischerin kohtauksen vuoksi ja siirrettiin myöhempään päivämäärään.

Fischerin sydänviaksi todettiin joko kammiotakykardia tai kammiovärinä, ja Fischerin piti välttää kaikkia fyysisiä aktiviteettejä kuusi viikkoa.

Fischer on tätä nykyä Detroit Red Wingsin palkkalistoilla pelaaja-asioissa. Hän toimii johtajana pelaajien kehityspuolella.

## Lähteet

* 
* 
*
Christian Hauschild

**Eberhard Christian Hauschild** (16. syyskuuta 1939 Leipzig, Saksa – 13. huhtikuuta 2010 Dresden, Saksa) oli saksalainen kuoronjohtaja. Hän toimi suomalaisen Cantores Minores -poikakuoron johtajana vuosina 1987–2004. 

Laulettuaan itse Dresdenin maineikkaassa Kreuzkuorossa hän jatkoi opintoja Dresdenin Carl Maria von Weber -musiikkikorkeakoulussa sekä Berliinin Humboldt-yliopistossa. Jo opiskeluaikanaan vuonna 1969 Hauschild valittiin Dresdenin Beethoven-kuoron johtajaksi. Hänen johtajuutensa aikana kuorosta tuli yksi Itä-Saksan parhaita. Vuosina 1985–1990 Hauschild toimi myös uudelleen perustetun Dresdenin Singakademien johtajana. Vuonna 1988 hänelle myönnettiin kuoronjohdon professorin arvonimi.

Vuonna 1987 Christian Hauschild kutsuttiin johtamaan Helsinkiin Cantores Minores -poikakuoroa. Hän toimi kuoronjohtajana ja myöhemmin myös Cantores Minores -musiikkiopiston rehtorina vuoden 2004 loppuun asti. Hauschildin kaudella Cantores Minores -kuoron ohjelmisto painottui suurteoksiin ja laulajiston arvostus varsinkin ulkomailla kasvoi entisestään eri maanosiin suuntautuneiden pitkien konserttikiertueiden myötä. Hyvänä esimerkkinä suurteosten osuudesta oli vuosi 2004, jolloin Cantores Minores esitti 5 mestariteosta: J. S. Bachin Johannes-passion, Matteus-passion ja Jouluoratorion, Mozartin Requiemin sekä Brahmsin Ein deutsches Requiemin. Professori Hauschild jäi tehtävistään eläkkeelle vuoden 2004 lopussa, ja hän vietti eläkepäivänsä kotiseudullaan Dresdenissä.

Maaliskuussa 2000 tasavallan presidentti myönsi professori Hauschildille Suomen Leijonan ritarikunnan ensimmäisen luokan ritarimerkin.

Hauschild jatkoi kuoronjohtotyötään elämänsä viimeisiin päiviin asti Saksassa, Dresdenissä hänen vanhan kuoronsa Chorus 116:n kanssa.

## Lähteet
The Road (yhtye)

**The Road** on Kankaanpäästä lähtöisin oleva ja nykyään Kangasalla vaikuttava gospelyhtye, joka soittaa kristillistä rockia. Yhtyeessä soittavat Raikka Hakamäki (laulu, kitara), Timo Vettenranta (basso, laulu), Ari Vettenranta (rummut) ja Jussi Pyysalo (kosketinsoittimet, laulu). The Road on soittanut käytännössä samassa kokoonpanossa vuodesta 1981. Ainoa merkittävä muutos on ollut Jussi Pyysalon liittyminen yhtyeeseen vuonna 1985, jolloin yhtyeen jäsenet opiskelivat Kauniaisten Raamattuopistolla kirkon nuorisotyön ohjaajiksi. 

The Roadia pidetään suomalaisen gospelin piirissä evankeliointiin suuntautuneena yhtyeenä. Yhtyeen laululuilla pyritään vaikuttamaan erityisesti niihin, joille kristinusko on jäänyt vieraaksi. Tekstit ovat yleensä suoria ja yksinkertaisia. Vastaavaa tyyliä The Roadin rinnalla edustaa myös Pro Fide.

Yhtyeen syntyyn vaikutti Kankaanpään seurakunnan nuorisotyönohjaajana perustajajäsenten nuoruusvuosina toiminut Antti Saarenketo, joka on myös useiden yhtyeen kappaleiden sanoitusten takana. Saarenketo toimi yhtyeen alkuaikoina myös muuten vahvasti bändin taustajoukoissa miksaajana, keikkajärjestäjänä ja kuljettajana.

## Diskografia
* *The Road* (1986)
* *[[Ykkösuutinen]]* (1988)
* *Tarttuvaa tautia* (1991)
* *Tuhansia polkuja* (1992)
* *Koruista toinen* (1995)
* *[[Riemumessu (The Road)|Riemumessu]]* (1997)
* *Tupla 1986 & 1988* kaksi ensimmäistä levyä CD-formaatissa (1997)
* *Rock - kannel* Siionin kanteleen lauluja rock-sovituksina (1998)
* *[[Morana]]* (1999)
* *The Road 1981 - 2001* kokoelmalevy, kaikki kappaleet uusina sovituksina (2001)
* *[[Sinun käskystäsi]]* (2011)

Yhdentoista albumin lisäksi yhtye on julkaissut C-kasettiformaatissa akustisen albumin *Siihen maahan* 1993, varhaisnuorille suunnatun kasetin *Siipijengi* 1993 sekä Riemumessun swahilinkielisen version vuonna 1997.

## Lähteet

## Aiheesta muualla
* Yhtyeen kotisivut
Ahmas

**Ahmas** on kylä ja entinen rautatieasema Utajärven kunnassa Pohjois-Pohjanmaalla. Kylä sijaitsee noin 15 kilometriä kaakkoon Utajärven kuntakeskuksesta. Käytännössä kylä on muodostunut Ahmasjärven ympärille. Valtatie 22 kulkee kylän itälaidalla.

Ahmas on tunnettu runonlaulajahistoriastaan. Alueella vaikuttaneisiin runonlaulajiin lukeutuu Pehr Gullstén.

## Ahmaksen kalevalainen perinnekylä
Ahmaksen kalevalainen perinnekylä käsittää useita vanhoja rakennuksia ja historiallisia kertomuksia. Kylä on rakennettu pääasiassa talkoovoimin. Perinnekylässä esitellään elämää Ahmaksella vainovuosien aikana sekä vanhoja elinkeinoja. Vuonna 2026 perinnekylän toiminta päätettiin lakkauttaa ylläpitäjien puutteen vuoksi.

## Lähteet

## Aiheesta muualla

*Utajärven kunta: Ahmas 
*kirjastovirma.fi: Ahmas – runonlaulajien kylä
Montreuil

**Montreuil** on Pariisin esikaupunkialue, hallinnollisesti kunta (*commune*), 6,6 kilometrin päässä Pariisin keskustasta Île-de-Francen alueella Seine-Saint-Denis’n departementissa. Sen pinta-ala on 8,92 neliökilometriä ja asukasluku 101&nbsp;587. Asukastiheys on 11&nbsp;388,7 asukasta neliökilometrillä. Montreuil on yksi Euroopan tiheimmin asutuista esikaupunkialueista.

Montreuil’n nimi oli alun perin *Monasteriolum*, joka on keskiajan latinaa ja tarkoittaa *pientä munkkiluostaria*. Montreuil’n asutus alkoikin ensin kehittyä juuri munkkiluostarin ympärille. Se on kuuluisan Bois de Vincennes -puiston lähellä.

Suurin osa Montreuil’n asukkaista on pied-noireja, jotka ovat lähinnä Algeriassa syntyneitä ranskalaisia. Montreuil’ssä on kolme metroasemaa. Montreuil kehittyi Ranskan kuninkaiden Ludvig XIV:n ja Ludvig XVI:n aikana, jolloin se oli ylhäisön asuinaluetta. Myöhemmin siitä tuli taiteilijoiden alue. Lumièren veljekset ja Georges Méliès ovat asuneet Montreuil’ssä. 

Montreuil’n naapurikunnat ovat etelässä Vincennes, lounaassa Pariisi, lännessä Bagnolet, luoteessa Romainville, pohjoisessa Noisy-le-Sec, idässä Rosny-sous-Bois ja kaakossa Fontenay-sous-Bois.

## Lähteet
Nanterre

**Nanterre** on Pariisin läntisiä esikaupunkialueita, 11,1 kilometrin päässä Pariisin keskustasta. Nanterre on Hauts-de-Seinen departementin pääkaupunki. Siellä on arviolta 93&nbsp;509 asukasta (vuonna 2014) ja sen pinta-ala on 12,19 neliökilometriä.

Yksi Euroopan tärkeimmistä liikekeskuksista, La Défense, sijaitsee osittain Nanterressa. Myös Université Paris-Nanterre, yksi Pariisin alueen suurimmista yliopistoista, sijaitsee Nanterressa.

Nanterressa on kolme RER-asemaa sekä lähiöjuna Saint Lazaren rautatieasemalle.

## Lähteet

## Aiheesta muualla
Romuna

**Romuna** on Zen Cafén esikoisalbumi, joka julkaistiin vuonna 1997. Vaikkei levy ollut varsinainen myyntimenestys, se sai esimerkiksi Rumba-lehdessä myönteiset arvostelut (4½ tähteä). Levyn single *Sella* soi radiossa hyvin ja oli Radiomafian soittolistan ensimmäinen pitkään. *Romuna* on nykyään huomattavasti tunnetumpi kuin vuonna 1997, koska yhtyeen fanit ovat olleet kiinnostuneita sen historiasta.
__NOTOC__
## Kappaleet
Kaikki kappaleet säveltänyt Zen Café, sanoittanut Samuli Putro sekä sovittanut Martti Salminen ja Zen Café.

# 
# 
# 
# 
# 
# 
# 
# 
# 
# 
# 
# 

## Kokoonpano
* Samuli Putro – laulu, kitara
* Kari Nylander – bassokitara, taustalaulu
* Pete Parkkonen – rummut

### Vierailijat
* Martti Salminen - taustalaulu, kosketinsoittimet, lisäkitarat, tuottaja
* Sampo Hankamaa - taustalaulu (kappaleet 2 ja 3)

### Muut tekijät
* Ilkka Herkman – äänittäjä, miksaaja
* Juha Heininen – miksaaja (kappaleet 1 ja 4)
* Mika Jussila – masteroija

## Arvostelut
* Rumba: 

## Aiheesta muualla
* Romuna discogs.com -sivustolla

## Lähteet
Vitry-sur-Seine

**Vitry-sur-Seine** on Ranskan kaupunki Île-de-Francen alueella Val-de-Marnen departementissa. Se sijaitsee Pariisin esikaupunkialueella noin 7,5 kilometrin päässä Pariisin keskustasta. Kaupungin pinta-ala on 11,7 neliökilometriä ja siellä on arviolta 92&nbsp;755 asukasta (vuonna 2016).

Vitry-sur-Seinen nimi oli alun perin yksinkertaisesti *Vitry*, joka tulee keskiajan latinan sanasta *Vitriacum*. 1897 nimi vaihdettiin virallisesti Vitry-sur-Seineksi, jotta kaupunki erottuisi muista kaupungeista, joiden nimi on *Vitry*.

Vitry-sur-Seineä palvelee kaksi RER-rautatielinjaa. Orlyn lentoasema sijaitsee lähellä Vitry-sur-Seineä.

## Lähteet

## Aiheesta muualla
Sonny Perdue

**George Ervin "Sonny" Perdue III** (s. 20. joulukuuta 1946) on Yhdysvaltain republikaanisen puolueen poliitikko. Hän toimi Georgian osavaltion 81. kuvernöörinä 13. tammikuuta 2003 – 10. tammikuuta 2011. Hän oli Georgian ensimmäinen republikaanikuvernööri 130 vuoteen. Huhtikuussa 2017 Perdue nimitettiin Donald Trumpin hallitukseen Yhdysvaltain maatalousministeriksi.

Perdue on koulutukseltaan eläinlääkäri ja toimi ammatissa, kunnes perusti kolme pienehköä yritystä. Hän on sotilasarvoltaan kapteeni. Hän on naimisissa, ja hänellä on neljä lasta.

## Lähteet
* Georgian osavaltion kuvernöörin viralliset kotisivut 
* 

### Viitteet

## Aiheesta muualla
Eksogamia

**Eksogamia** (*gamos*, 'avio') eli **ulkoryhmäavioliittoisuus** on järjestelmä, jossa aviopuolisoa ei saa valita omasta heimosta tai sosiaalisesta ryhmästä. Joissain kulttuureissa on nimenomaisesti määritelty ne ulkoryhmät, joista puoliso pitää ottaa.

Eksogamia perustuu yleensä sukulaisuuteen pikemminkin kuin etnisyyteen, uskontoon tai yhteiskuntaluokkaan. Se on yleisintä ryhmissä, joissa sukulinja määritellään vain joko isä- tai äitilinjan kautta. Tällöin omaan klaaniin naiminen on kielletty insestinä. Tietynlaiset serkusavioliitot saattavat kuitenkin olla hyväksyttyjä, ja monissa eksogaamisissa yhteisöissä ne ovat jopa suositeltavia.

Eksogamian noudattamista saatetaan valvoa rangaistuksilla, jotka ovat vaihdelleet eri kulttuureissa paheksunnasta kuolemanrangaistukseen.

## Katso myös
* Endogamia

## Lähteet
Niklas Kronwall

**Niklas Kronwall** (s. 12. tammikuuta 1981 Tukholma) on uransa lopettanut ruotsalainen jääkiekkoilija, joka edusti koko NHL-uransa aikana vain Detroit Red Wingsiä. 

Kronwallista oltiin kovaa vauhtia tekemässä Detroitin kärkipään puolustajia farmijoukkueen kautta, kunnes hän vahingoitti vuonna 2005 harjoitusleirillä vakavasti polveaan ja edessä oli noin puolen vuoden lepo. Hän tervehtyi juuri ennen Torinon olympialaisia ja oli Ruotsin mukana voittamassa olympiakultaa. 

Pienestä 180 senttimetrin ja 82 kilogramman koostaan huolimatta hän pystyy jakelemaan kovia avojään taklauksia. Kronwall on myös nopea luistelija ja avaa hyvin peliä. Vaikka uraa ovat varjostaneet muutamat vakavat loukkaantumiset, hän on jo noussut yhdeksi Red Wingsin parhaista puolustajista. Kronwall kuuluu kolmen kullan klubiin.

## Tilastot

## Lähteet
* 
* 
*
Yleisurheilun sisäratojen maailmanmestaruuskilpailut 2006

Vuoden **[[2006]] [[yleisurheilun sisäratojen MM-kilpailut]]** käytiin 10.–12. maaliskuuta Moskovassa, Venäjällä. Kisapaikkana toimi *[[Sportivnyi kompleks Olimpijski]]*.

## Palkintorahat
Kisoissa jaettiin urheilijoille sijoituksen mukaan palkintorahoja seuraavasti:

# sija: 40 000 Yhdysvaltain dollaria
# sija: 20 000 Yhdysvaltain dollaria
# sija: 10 000 Yhdysvaltain dollaria
# sija: 8 000 Yhdysvaltain dollaria
# sija: 6 000 Yhdysvaltain dollaria
# sija: 4 000 Yhdysvaltain dollaria

## Mitalistit
### Miehet

### Naiset

## Mitalitaulukko

## Aiheesta muualla
*Virallinen sivu
*IAAF:n kisasivu
Suurin pudottaja

**Suurin pudottaja** on suomalaisen MTV3-televisiokanavan 2006–2010, AVA:n 2014 ja Nelosen 2019 lähettämä televisiosarja, joka perustuu yhdysvaltalaisen *[[The Biggest Loser]]* -sarjan formaattiin.

Sarjan ensimmäisellä kahdella kaudella kummassakin ohjelmasarjassa kilpaili 12 ylipainoista suomalaista, joiden tavoitteena oli asiantuntevan valmennuksen avulla pudottaa mahdollisimman paljon painoaan. Kahteen joukkueeseen (kolmannella tuotantokaudella kahdeksaan pariin) jaetut kilpailijat punnitaan jokaisen jakson lopussa, ja vähemmän yhteensä painostaan pudottanut joukkue joutuu lähettämään keskuudestaan yhden kilpailijan kotiin. Ensimmäisellä tuotantokaudella sarjan juontajana toimi Eeva Jaakonmaa ja joukkueiden valmentajina uimari Jani Sievinen ja nyrkkeilijä Eva Wahlström. Finaali nähtiin 7. huhtikuuta 2006, jolloin suurin pudottaja Hardy Dieter voitti itselleen sarjan pääpalkinnon, 20&nbsp;000 euroa.

Toisella tuotantokaudella 2007 juontajana nähtiin ensimmäisellä kaudella kolmanneksi sijoittunut Sini Rantanen. Kauden voitti Virpi Heikkilä, joka sai 25&nbsp;000 euron voittosumman. Kolmas kausi esitettiin vuonna 2010. Kauden juontajana toimi MTV3:n entinen uutisankkuri Heidi Suomi. Tuotantokaudella kilpailtiin aluksi pareittain, mutta myöhemmin kilpailu muuttui yksilökilpailuksi. Kolmannen kauden voitti Kaisu Romppainen, joka laihdutti yhteensä 52 kiloa.

30. maaliskuuta 2014 AVAlla alkoi sarjan neljäs tuotantokausi. Ohjelman juontajana toimi Lola Wallinkoski ja uusina valmentajina toimivat personal trainerit Jenni Levävaara ja Mikko Nummenmaa, kun kolmella ensimmäisillä kausilla olivat Jani Sievinen ja Eva Wahlström. Mukana oli kymmenen paria eli 20 kilpailijaa. Voiton vei Teemu, joka pääpalkintona oli 30&nbsp;000 euroa.

Vuoden 2019 Suurin pudottaja -kilpailun Nelonen-tv-kanavalla voitti Nina Mikkonen pudotettuaan painoaan 17 kiloa.

Vuoden 2020 Suurin pudottaja -kilpailun Nelonen-tv-kanavalla voitti meikkitaiteilija, drag-artisti Aarni Mikkola, joka laihtui 27,1 kiloa. Hän painoi sarjan alussa 124,6 kiloa ja lopullisessa punnituksessa 97,5 kiloa.

Maaliskuussa 2022 alkoi sarjan kolmas tuotantokausi Nelosen kanavilla. Kaudella kilpailijoina olivat Christian Engblom, Heidi Rannikko, Janne Huhtimo, Juhani Saari, Marjatta Svenn, Juulia Raivio, Noora Soltani (lähtöpaino 
154,1&nbsp;kg), Satu Hildén, Mikael Mäkelä (137,0&nbsp;kg)
ja Suvi Hakasalo. Uutena juontajana toimi Anni Hautala. Valmentajina toimi aiemmilta kausilta tuttu Janni Hussi ja uutena valmentajana Aki Mannisen korvasi Jari Sorsa. Kauden voitti Suvi Hakasalo, joka painoi sarjan alussa 126,2 kiloa ja lopullisessa punnituksessa 95,8 kiloa.

## Lähteet

## Aiheesta muualla
* Suurin pudottaja MTV3:n sivuilla
* Suurin pudottaja Nelosen sivuilla
Brothers in Arms: Earned in Blood

**Brothers in Arms: Earned in Blood** on Gearbox Softwaren kehittämä ja Ubisoftin julkaisema ''Brothers in Arms'' -pelisarjan toinen osa. Pelissä seurataan D-päivän ja sen jälkeisten 15 päivän tapahtumia alikersantti (myöh. kersantti) Joe ”Red” Hartsockin näkökulmasta.

Peli on hyvin samanlainen kuin edeltäjänsä, *[[Brothers in Arms: Road to Hill 30|Road to Hill 30]]*, mutta sen kentät ovat hieman aikaisempaa laajempia ja tarinankerrontaa on parannettu. Vihollisten tekoälyä on parannettu pelisarjan ensimmäisestä osasta, mikä tekee pelistä haastavamman. Pelissä on myös uusi Skirmish-pelitila, jossa voi pelata tehtäviä joko saksalaisten tai liittoutuneiden näkökulmasta yksin tai verkossa. 

## Hahmot
* **Alikersantti/Kersantti Joe ”Red” Hartsock** Red on pelin päähenkilö ja pelihahmo. Hän johtaa sotilaita aina D-päivästä St. Sauveurin taisteluun asti. Pelin juoni etenee välinäytöksissä, joissa eversti Marshall kuulustelee häntä tapahtumista. Red ylennetään kersantiksi Carentanin taistelun jälkeen. Hartsock menetti vasemman nimettömänsä Bauptessa.

* **Sotamies/Kersantti Seamus Doyle** Doyle on 82. divisioonasta, mutta toimii pelin alussa Redin komennossa. Hänet ylennetään kersantiksi, jonka Red huomaa Baupten lopussa. Doyle menehtyi St. Sauveur’ssa panssarivaunun ampuman kranaatin räjähdyksessä.

* **Alikersantti Franklin Paddock** Paddock on 2. joukkueesta ja kotoisin Kansasista. Hän laskee usein leikkiä, mutta on tehokas sotilas. Hän tekee mitä vain, jos hänellä on ystäviä rinnallaan.

* **Sotamies Dean ”Friar” Winchell** Friar on vähäpuheinen sotilas 2. joukkueesta. Hän pysyy Hartsockin joukossa, koska ei löydä omiaan. Kun Hartsockin sormi irtosi, Friar sitoi sen.

* **Sotamies James Marsh** Marsh on kotoisin Oklahomasta ja puhuu paikallisella aksentilla. Hän on taistellut Afrikassa ennen Normandiaa. Hän kuolee Eindhovenissa, Hollannissa, kun tarkka-ampuja ampuu hänet palavasta talosta.

* **Sotamies Jacob Campbell** Campbell on Redin tuliryhmän komentaja. Hän ei ollut kuullut kirosanaa ennen armeijaa, mutta sitten hän alkoi käyttää niitä jatkuvasti.

* **Sotamies William Paige** Paige on tunnettu epäystävällisyydestään. Hän yleensä kiusaa, härnää ja haukkuu muita sotilaita. McConnell oli hänen ainoita ystäviään. Hän kuoli taisteltuaan Doylen kanssa St. Sauveurissa. Kun Doyle oli kaatunut, Paige raahasi lievästi vahingoittuneen Hartsockin suojaan. Tämän jälkeen hän kuoli rinnassaan olevaan ampumahaavaan.

* **Sotamies Michael Desola** Desola oli Hartsockin ystävä jo ennen Normandiaa. He ystävystyivät peruskoulutusleirillä. Desola sai Stuka-syöksypommittajan pommista täysosuman ja menehtyi groteskisti räjähdyksessä. Hänen kuolemansa suivaannuttamana Red sinkosi kypäränsä jokeen, vaikkakin nouti sen myöhemmin.

* **Alikersantti Samuel ”Sam” Corrion**  Sam on Hartsockin ystävä ja Bakerin alainen. Hän taistelee Redin kanssa Carentanissa ja toimii Bakerin ryhmässä myöhemmin pelissä.

* **Kersantti Matthew ”Matt” Baker** Baker on ensimmäisen BIA:n päähenkilö, mutta hänet nähdään vain muutamia kertoja *Earned in Bloodissa*, kun ryhmät kohtaavat taistelujen välissä.

## Aiheesta muualla
* 
*
Gerd Wessig

**Gerd Wessig** (s. 16. heinäkuuta 1959 Schwerin) on saksalainen Itä-Saksaa edustanut entinen korkeushyppääjä ja olympiavoittaja. 

Wessig oli Moskovan olympialaisten 1980 yllätyskultamitalisti. Hän oli kaksi viikkoa ennen kisoja voittanut Itä-Saksan karsinnat omalla ennätyksellään 230 cm. Olympialaisissa hän hyppäsi peräti 236 cm, joka oli uusi maailmanennätys. Aiemman maailmanennätyksen haltija Puolan Jacek Wszoła otti hopeaa. Wessig on edelleen ainoa miesten korkeushypyn olympialaisissa maailmanennätystuloksella voittanut hyppääjä.

Olympialaisten jälkeen Wessig alkoi kilpailla kymmenottelussa. 23. toukokuuta 1983 hän otteli ennätyksekseen 8&nbsp;015 pistettä. Loukkaantumisten vuoksi Wessig palasi korkeushyppyyn ja sijoittui toiseksi vuoden 1985 maailmancupissa. Seuraavan vuoden EM-kisoissa hän oli seitsemäs. Itä-Saksan mestaruuden hän voitti vielä 1988 ja 1989.

Urheilu-uransa jälkeen Wessig on toiminut yrittäjänä Mecklenburg-Vorpommernissa. Hän on naimisissa pituushyppääjä Christine Schiman kanssa. 

## Lähteet
Reese Hoffa

**Reese Hoffa** (s. 8. lokakuuta 1977 Evans, Georgia, Yhdysvallat) on yhdysvaltalainen kuulantyöntäjä.

Vuonna 2003 Hoffa voitti Pan-Amerikan kisoissa kultaa ja 2004 Budapestin MM-hallikisoissa hän saavutti hopeaa tuloksella 21,07. Hän sijoittui samana vuonna Yhdysvaltain olympiakarsinnoissa toiseksi, mutta epäonnistui Ateenan olympialaisissa ja jäi karsintoihin. Seuraavana vuonna hän oli kolmas .

2006 Moskovan MM-hallikisoissa Hoffa työnsi finaalissa peräti 22,11 metriä, mikä riitti maailmanmestaruuskultaan. Myöhemmin samana vuonna hän voitti  ja työnsi toiseksi yleisurheilun maailmancupissa. Seuraavana vuonna hän voitti kultaa Osakan MM-kisoissa tuloksella 22,04 ja oli paras myös . Maaliskuussa 2008 hän saavutti hopeaa sisäratojen MM-kilpailuissa Valenciassa. Pekingin olympialaisissa hän oli kuudes ja Berliinin MM-kilpailuissa 2009 neljäs. Daegun MM-kilpailuissa 2011 hän oli viides ja Istanbulin sisäratojen MM-kilpailuissa 2012 neljäs.

Hoffa voitti olympiapronssia Lontoossa 2012 tuloksella 21,23. Moskovan MM-kilpailuissa 2013 hän sijoittui neljänneksi ja Pekingin MM-kilpailuissa 2015 viidenneksi.

Hoffan ennätys on 3. elokuuta 2007 Lontoossa työnnetty 22,43. Hän on voittanut Yhdysvaltojen mestaruuden ulkoradoilla 2007, 2008 ja 2012 sekä sisäradoilla 2006 ja 2012.

## Henkilökohtaiset ennätykset
:Lähde: IAAF
* Kuulantyöntö: 22,43 (2007)
* Kiekonheitto: 49,92 (2001)
* Moukarinheitto: 60,05 (2002)

## Lähteet

## Aiheesta muualla
*reesehoffa.com
Nurmeksen kirkko

**Nurmeksen kirkko** on Nurmeksen seurakunnan kirkkorakennus, joka sijaitsee Kauppalan kaupunginosassa.  Se on järjestyksessään viides ja se rakennettiin vuosina 1893–1896 käyttämällä peittämätöntä tiiltä. Kirkon piirsivät Fr. W. A. Mieritz ja J. Westerlund. Kirkko on hyvin suuri: Kirkossa on noin 2&nbsp;200 istumapaikkaa, ja sen torni ylettyy 55 metrin korkeuteen. Huipulla on vielä 5,5-metrinen risti. Torni on Pohjois-Karjalan toiseksi korkein rakennus Outokummun Keretin kaivostornin jälkeen.

Kirkko edustaa tyylisuunnalta uusgotiikkaa ja kirkko tavoittelee katedraalimaisuutta. Muodoltaan Nurmeksen kirkko on länsitornillinen pitkäkirkko. Kirkkoa on korjattu vuosina 1930 ja 1962. Urut ovat Hans Heinrichin 1976 valmistamat ja 41-äänikertaiset. Alttaritaulun "Ristiinnaulittu" on maalannut Väinö Hämäläinen vuonna 1913. Istumapaikkojen määrän perusteella Nurmeksen kirkko on Suomen viidenneksi suurin kirkko.

## Kuvia

Tiedosto:Nurmes church.jpg|Talvinen Nurmeksen kirkko
Tiedosto:Nurmes Church 2.jpg|Kirkon alttari lehteriltä nähtynä


## Lähteet

## Aiheesta muualla

*
Maku (täsmennyssivu)

**Maku** voi tarkoittaa seuraavia asioita:

* maku, makuaistilla tunnettava esineen, aineen tms. ominaisuus; makuaistin välittämä aistimus
* maku, makuaistin lyhyempi nimitys
* maku, esteettisten elämysten arviointikyky
* maku, kvarkkien ominaisuus
* Maku, kaupunki Iranissa
* makun kieli, Brasiliassa ja Venezuelassa puhuttava kieli
* Maku, Olvin virvoitusjuomamerkki
* Marmiksen Kuula eli MaKu, helsinkiläinen urheiluseura
* *[[Maku (lehti ja verkkopalvelu)|Maku]]*, ruoka-aiheinen julkaisu
* ”Maku”, novelli Roald Dahlin kokoelmassa *[[Rakkaani, kyyhkyläiseni: Jännityskertomuksia]]* vuodelta 1961
* *[[Maku (televisionäytelmä)|Maku]]*, Mainos-TV:n televisionäytelmä Dahlin novellista vuodelta 1967
Gabriela Andersen-Schiess

**Gabriela Andersen-Schiess** (s. 20. toukokuuta 1945 Zürich) on sveitsiläinen uransa päättänyt kestävyysjuoksija. Andersen-Schiess tuli maailman tietoisuuteen vuonna 1984 Los Angelesin olympiakisojen maratonjuoksussa. Hän jätti käymättä viimeisellä väliaikapisteellä ja saapui maaliin horjuvana lämpöhalvauksesta kärsien. Toimitsijat antoivat Andersen-Schiessin jatkaa maaliin, vaikka hän välillä pysähdellen kiersi viimeistä stadionkierrosta. Viimeinen 500 metrin matka kesti häneltä seitsemän minuuttia. Andersen-Schiess sijoittui 37:nneksi ja tuli maaliin 24 minuuttia voittaja Joan Benoitin jälkeen. Andersen-Schiess palautui kisan jälkeen huolestuttavalta näyttäneestä tilastaan huolimatta nopeasti ja pääsi sairaalahoidosta pois pari tuntia myöhemmin.

## Lähteet

## Aiheesta muualla
*
Kangaslammin kirkko

**Kangaslammin kirkko** sijaitsee entisen Kangaslammin kunnan alueella Varkaudessa. Edellisen vuonna 1972 palaneen kirkon tilalle kirkko rakennettiin tiilinen pitkäkirkko 1972–1973. Kirkon tasakatto taittuu alttaripäädyssä viistoksi pulpettikatoksi. Kirkon pinta-ala on 450 neliötä ja istumapaikkoja siellä on 250 hengelle. Kirkon on suunnittellut arkkitehti Kaj Michael. Kirkon ohessa oleva betoninen kellotapuli rakennettiin 1973, kellot ovat vuosilta 1972–1973. Alttarin veistoksen *Elämän puut* on suunnitellut taiteilija Eva Ryynänen, samoin kuin kirkkosaliin liitettävissä olevan seurakuntasalin seinällä olevan teoksen *Enkelin siipi*. Kirkon alttarin vasemmalla puolella on ikkunaseinä ja oikealla urku- ja kuorotila. Kangasalan urkutehtaan vuodelta 1973 olevat urut ovat 9-äänikertaiset. Entisen kirkon kivijalasta otettu graniittinen paasi on uudessa kirkossa kastemaljana. Alttarilla on Teuvo Tikkasen entisen kirkon isoista nauloista tekemät kolme naularistiä, alttarin tekstiilit on suunnitellut ja valmistanut Leena Mäki-Patola. Kirkon tilat uusittiin vuonna 1990.

## Lähteet

## Aiheesta muualla
*Vanhan kirkon kuva
Pandora

**Pandora** (kreikk. *pan*, kaikki ja *doron*, lahja) on kreikkalaisessa mytologiassa maailman ensimmäinen nainen. Zeus halusi rangaista  ihmiskuntaa ja Prometheusta tulen viemisestä ja käski Hefaistoksen muotoilla Pandoran savesta.

## Tarina
Ennen kuin Prometheus sidottiin kallioon, hän varoitti veljeään Epimetheusta ottamasta lahjoja jumalalta. Epimetheus ei kuunnellut ja Pandoran saavuttua rakastui tähän. Epimetheus käski Pandoraa olemaan avaamatta tämän mukana ollutta lipasta, mutta Pandoran uteliaisuus voitti ja hän avasi lippaan vapauttaen kaikki maailman vitsaukset. Siihen asti ihmiskunta oli elänyt paratiisimaisesti ilman murheita. Pandora sulki lippaan, jolloin rasian pohjalle jäi ainoastaan Toivo.

Hesiodos kertoo Pandoran tarinan teoksessaan *Työt ja päivät.*

## Merkitys
Pandoran lippaaksi verrataan asioita, joita ei kannattaisi kokeilla, koska siitä seuraa ikävyyksiä. Ihmisellä on luontaista uteliaisuutta ja houkutusta uusien asioiden kokeiluun. Kuuliainen ihminen säästyy ikäviltä seurauksilta. Tätä ristiriitaa kutsutaan Pandoran lippaaksi. Pandoran lipas on transformaatiomyytti. Se kertoo pahuuden synnystä tai alkuperästä.

## Lähteet

* 

### Viitteet
Konsilienssi

**Konsilienssi**, ykseys, on käsite jolla tarkoitetaan kahdesta eri lähteestä syntyvien tieteellisten tulosten yhdistymistä ja yhteenlankeamista, erillisinä nähtyjen ilmiöiden yhdistämistä laajempien teoriakokonaisuuksien alle jolloin syntyy informaation ykseys. Jos teoriat ovat konsilienssissa, ne ovat yhteydessä toisiinsa ja voivat kokonaan tai osittain riippua toisistaan. 

Konsilienssiajatuksen taustalla on ajatus siitä, että on olemassa objektiivinen eli yksittäisten henkilöiden mielipiteistä riippumaton todellisuus. Koska todellisuuksia on vain yksi, katsotaan että kaikki tieteet, koska yrittävät selvittää todellisuutta, tutkivat pohjimmiltaan samaa asiaa eri näkökulmista. Siksi eri tieteenalojen ja eri teorioiden yhtenevyys tarkoittaisi subjektiivisuuden minimoimista.

Konsilienssi tunnetaan ennen kaikkea Edward O. Wilsonin esittämänä (1998).

## Eri asteisia konsiliensseja

*Yhden teorian olemassaoloväitteet kattavat toisen teorian olemassaoloväitteet, jolloin teorian kuvaamat oliot joko ovat toisen teorian olioita tai olla samankaltaisia niiden kanssa. Esimerkiksi kun kemia ja fysiikka kohtaavat, liiton selittää kvanttimekaniikka.
*Teoriat ovat loogisesti yhteensopivia niin, että kumpikaan ei suoraan tai epäsuoraan käytä tai vaadi sellaisia väitteitä, jotka olisivat toisen teorian kanssa ristiriidassa.
*Teoriat ovat *[[supervenienssi]]ssä*, jolloin toinen teoria "päältää" toista. Teorian johtopäätökset määräävät myös mitä toisen teorian päätelmät määräävät. Esimerkiksi evoluutioteoriassa kelpoisuus riippuu täysin ympäristöön sopeutuvuusasteesta, lisääntymispotentiaalista jne. tekijöistä.
*Teoria esittää mekanismit jotka tuottavat jonkin teorian vaatimat ominaisuudet. Esimerkiksi valmis alkusyntyteoria selittäisi miten biologisen evoluution tarvitsema elämä on syntynyt.
*Teoria käyttää toista teoriaa apuna ehdottaessaan uusia tutkimussuuntia. Esimerkiksi psykologian piirissä voidaan käyttää parapsykologian kiinnostuksenkohteena olevia "tuntemattomien mekanismien aikaansaamia piirteitä", asioina joiden tutkimukselle on tarvetta.
*Teoria käyttää suoraan tai epäsuoraan toisesta teoriasta peräisin olevia selityksiä.

W. V. O. Quinen tiedekäsityksessä falsifiointitilanteessa muutetaan tiedeverkon kokonaisuutta siten, että siitä aiheutuu mahdollisimman vähän muutosta tieteelle kokonaisuutena. Tämä vaatii tieteen teorioiden yhteyksien tuntemista, ja tekee selitysarvoisimmista ja suurimman konsilienssin omaavista teorioista parempia kuin toisista.

## Katso myös
* Koherenssi eli yhteensopivuusteoria
* Koherentismi

## Kirjallisuutta
*
Maku (kaupunki)

**Maku** (; käytetään myös kirjoitusasuja **Mahku** tai **Máhkú**) on kaupunki Iranin luoteiskolkassa, Länsi-Azerbaidžanin provinssissa. Se sijaitsee 22 kilometrin päässä Turkin rajalta vuoristosolassa 1&nbsp;634 metrin korkeudessa. Kaupungin läpi virtaa Zangmar-joki. Makun väestö on pääosassa azereita ja kurdeja.

Kaupungin väkiluku on kehittynyt seuraavasti 29&nbsp;754 (1996), 33&nbsp;406 (2001), 42&nbsp;560 (2006) ja 42&nbsp;751 (2011). Vuoden 2016 väestönlaskennan mukaan siellä asui 46&nbsp;581 asukasta.

Antiikin aikana Maku kuului Meediaan ja myöhemmin Persian valtakuntaan. Safavididynastian hajoamisen jälkeen Maku oli itsenäinen kaanikunta. Maku on Bahá'ín historiassa merkittävä kaupunki, sillä baabilaisuuden perustaja Báb oli vangittuna kaupungissa yhdeksän kuukautta.

## Lähteet

## Aiheesta muualla
Edward O. Wilson

**Edward Osborne Wilson** (10. kesäkuuta 1929 Birmingham, Alabama – 26. joulukuuta 2021 Burlington, Massachusetts) oli yhdysvaltalainen etologian ja biologian tutkija ja sosiobiologian perustaja. Harvardin yliopiston tutkijaprofessorina työskennellyt Wilson oli maailman tunnustetuimpia muurahaisten tutkijoita. Wilson oli myös tunnustettu luonnon monimuotoisuuden eli biodiversiteetin tuntija, ja hän toi tämän käsitteen laajaan tietoisuuteen.

Wilson suoritti kandidaatin (1949) ja maisterin (1952) tutkinnot Alabaman yliopistossa. Hän väitteli tohtoriksi Harvardin yliopistossa 1955 ja työskenteli Harvardin biologian ja eläintieteen tiedekunnissa 1956–1976 sekä professorina 1976–1997 ja sen jälkeen emeritusprofessorina.

Wilson tunnetaan muun muassa teoksesta *Sociobiology: The New Synthesis* (1975). Kirjan julkaiseminen synnytti yhden 1900-luvun viimeisen neljänneksen kiivaimmista tiedekeskusteluista.

Vuonna 1995 *[[Time]]*-lehti luki hänet 25 Amerikan vaikutusvaltaisimman ihmisen joukkoon. Wilson sai kaksi Pulitzer-palkintoa sekä Kansallisen tiedemitalin.

## Suomennettuja teoksia
* 
* 
* 
* 
* 

## Lähteet

## Aiheesta muualla
* Tammisalo, Osmo: Uskontojen pimeä puoli. *Vapaa ajattelija* 5/2002.
* Sipura, Mika: Elämän puolustus.
* 
*
Ryan Phillippe

**Matthew Ryan Phillippe** (s. 10. syyskuuta 1974 New Castle, Delaware, Yhdysvallat) on yhdysvaltalainen näyttelijä.

## Lapsuus ja nuoruus
Phillippen vanhemmat ovat Richard ja Susan Phillippe. Hänellä on kolme sisarta. Phillippe opiskeli New Castle Baptist -akatemiassa, jossa hän pelasi kori- ja jalkapalloa sekä sai mustan vyön taekwondossa. Hän oli myös vuosikirjan toimittajana viimeisenä vuotenaan. 15 vuoden iässä Phillippeä alkoi kiinnostaa näytteleminen naapurin ehdotettua ammattia hänelle. Rooliagentti löysi Phillippen kaksi vuotta myöhemmin ja alkoi lähettää poikaa koe-esiintymisiin New Yorkiin.

## Ura
Phillippen ensimmäinen rooli oli Billy Douglas, ensimmäinen päiväsaikaan televisiossa esitetty homoseksuaalinen nuori, ABC:n televisiosarjassa *[[One Life to Live]]*. Phillippe kuitenkin jätti sarjan ja muutti Los Angelesiin, jossa hän esiintyi lukuisissa pienissä rooleissa televisiosarjoissa ja elokuvissa. Tänä aikana hän teki muun muassa elokuvan *[[Myrskyn todistajat]]* (1996).

Phillippen ensimmäinen suuri elokuvarooli oli *[[Tiedän mitä teit viime kesänä]]* -elokuvassa, jossa hän näytteli yhdessä Sarah Michelle Gellarin, Jennifer Love Hewittin ja Freddie Prinze Jr:n kanssa. Elokuva oli menestys ja avasi Phillippelle uusia ovia viihdeteollisuudessa; Phillippe pääsi elokuvan menestyksen seurauksena tähdittämään muitakin korkean profiilin elokuvia kuten elokuvia *[[54 (elokuva)|54]]* (1998) ja *[[Julmia aikeita]]* (1999), jossa hän näytteli tulevan vaimonsa Reese Witherspoonin kanssa. *Julmia aikeita* oli niin ikään menestys varsinkin teini-ikäisten katsojien keskuudessa. 

Philippe näytteli vuonna 2015 pääroolia *[[Salaisuuksia ja valheita (televisiosarja)|Salaisuuksia ja valheita]]* -rikossarjan ensimmäisellä tuotantokaudella. Hän sai pääroolin *[[Shooter (televisiosarja)|Shooter]]*-televisiosarjaan vuonna 2016. Sarjaa tehtiin kolme tuotantokautta.

Phillippe on esiintynyt myös elokuvissa *[[Rakkauden 6 oppituntia]]*, *[[Gosford Park]]*, *[[Conspiracy.com]]*, *[[The I Inside]]* ja  *[[Crash (vuoden 2004 elokuva)|Crash]]*, joka palkittiin parhaan elokuvan Oscar-palkinnolla.

## Yksityiselämä
Phillippe avioitui Oscar-palkitun näyttelijän Reese Witherspoonin kanssa kesällä 1999. Parilla on kaksi lasta, tyttö ja poika. Lokakuussa 2006 Phillippe ja Witherspoon ilmoittivat eroavansa. 

## Aiheesta muualla
* 
*
Rhea

**Rhea** () on kreikkalaisessa mytologiassa naispuolinen titaani, Uranoksen ja Gaian lapsi. Hän oli Kronoksen sisar ja vaimo sekä Demeterin, Haadeen, Heran, Hestian, Poseidonin ja Zeuksen äiti.

## Lähteet
Galaktoosi

**Galaktoosi** *[[Hiili|C]]<sub>6</sub>[[Vety|H]]<sub>12</sub>[[Happi|O]]<sub>6</sub>*, on monosakkaridi (aldoheksoosi). Galaktoosia vapautuu esimerkiksi laktoosin pilkkoutuessa elimistössä sekä myöskin lehtikasvien fotosynteesissä. Galaktoosista on D- ja L-enantiomeeri.

Eläinkokeissa on havaittu, että maidon hajoamistuote D-galaktoosi aiheuttaa ennenaikaista vanhenemista.

Galaktosemiasta kärsivällä galaktoosin hajoaminen ei onnistu, minkä seurauksena galaktoosia kertyy vereen, kudoksiin ja virtsaan. Galaktoosin saanti voi galaktosemiasta kärsivillä johtaa hengenvaarallisiin oireisiin.

## Lähteet

## Aiheesta muualla
* Liber Herbarum II: Luettelo galaktoosia sisältävistä kasveista
* D-galaktoosin lähteet ruoka-aineissa, Fineli
* Human Metabolome Database (HMDB): D-Galactose 
* Human Metabolome Database (HMDB): L-Galactose 
* Food Component Database (FooDB): D-Galactose 
* Food Component Database (FooDB): L-Galactose 
* Kyoto Encyclopedia of Genes and Genomes (KEGG): D-Galactose 
* Kyoto Encyclopedia of Genes and Genomes (KEGG): L-Galactose 
* ChemBlink: D-Galactose 
* The Small Molecule Pathway Database (SMPDB): Galactose Metabolism, Homo sapiens
Joan Benoit

**Joan Benoit Samuelson** (s. 16. toukokuuta 1957 Cape Elizabeth, Maine) on yhdysvaltalainen kestävyysjuoksija ja ensimmäinen naisten maratonin olympiavoittaja. Benoit voitti kultaa Los Angelesin kisoissa 1984.

Benoit juoksi ensimmäisen maratoninsa vuonna 1979 aikaan 2.51. Samana vuonna hän voitti Bostonin maratonin ajalla 2.35.15, joka oli paras yhdysvaltalaisen naisen juoksema aika. Hän voitti Bostonissa uudelleen 1983 ajalla 2.22,43, joka oli epävirallinen maailmanennätys.

Los Angelesissa Benoit oli suosikki yhdessä Norjan Grete Waitzin kanssa, joka oli voittanut siihen mennessä kaikki seitsemän maratoniaan. Benoit siirtyi johtoon vain 14 minuutin juoksun jälkeen ja voitti lopulta yli minuutilla ajalla 2.24.52.

Vuonna 1985 Benoit voitti Chicagon maratonin, mutta sen jälkeen loukkaantumiset estivät menestyksen. Huippu-urheilu-uransa jälkeen hän on toiminut muun muassa valmentajana ja kirjoittanut juoksuoppaita.

Vuonna 2008 Benoit juoksi Bostonissa USA:n olympiakarsinnoissa ajan 2.49.08, joka oli 50–54-vuotiaiden Yhdysvaltain ennätys. New Yorkin maratonilla 2009 hän juoksi ajan 2.49.09. Vuoden 2010 Chicagon maratonilla hän paransi ikäluokkansa Yhdysvaltain ennätystä aikaan 2.47.50.

## Lähteet
Neroli Fairhall

**Neroli Susan Fairhall** (26. elokuuta 1944 Christchurch – 11. kesäkuuta 2006) oli uusiseelantilainen jousiampuja. Fairhall joutui moottoripyöräonnettomuuteen ja halvaantui vyötäröstä alaspäin. Onnettomuuden jälkeen hän aloitti jousiammunnan ja osallistui Los Angelesin olympialaisiin vuonna 1984 sijoittuen 35:nneksi. Fairhallista tuli ensimmäinen osittain halvaantunut urheilija, joka otti osaa olympialaisiin.

Vuoden 1982 Kansainyhteisön kisoista Fairhall voitti kultaa jousiammunnassa.

## Aiheesta muualla
*
Jostein Flo

**Jostein Flo** (s. 3. lokakuuta 1964 Eid, Norja) on norjalainen entinen jalkapalloilija. Hänen pelipaikkansa oli hyökkääjä.

Flo edusti uransa aikana Stryniä, Sogndalia, Moldea, Lierseä, Sheffield Unitedia ja Strømsgodsetia. Norjan maajoukkueessa hän pelasi 53 maaottelua ja teki niissä 11 maalia vuosina 1987–2000. Hän oli mukana MM-kisoissa 1994 ja 1998.

Myös Flon veli Tore André ja serkku Håvard ovat tulleet tunnetuiksi jalkapallokentiltä. Kaikki kolme olivat mukana Norjan joukkueessa MM-kisoissa 1998.

## Lähteet

## Aiheesta muualla
*Flo Soccerbasen tietokannassa
Giuliano Giannichedda

**Giuliano Giannichedda** (s. 21. syyskuuta 1974 Pontecorvo, Frosinone, Italia) on italialainen, uransa vuonna 2008 päättänyt jalkapalloilija. Hänen pelipaikkansa oli puolustava keskikenttäpelaaja.

Giannichedda aloitti ammattilaisuransa Sora Calciossa, jota hän oli nostamassa Serie C1:een. Vuonna 1995 hänet ostettiin pääsarjatasolle Udinese Calcioon, jossa hänestä tuli pian yksi joukkueensa avainpelaajista. Vuonna 2001 Giannichedda teki sopimuksen ensimmäisen huippuseuransa, SS Lazion kanssa. Neljän hyvän kauden jälkeen hän siirtyi Juventukseen kesällä 2005 ilmaisella siirrolla. Pelattuaan Juventuksessa kaksi kautta ja 35 sarjaottelua hän siirtyi kesällä 2007 Livornoon, jossa pelattuaan kahdeksan ottelua kaudella 2007–2008 hän päätti ammattilaisuransa. Hän oli erittäin tunnettu ja fanien suosikki periksiantamattoman pelityylinsä vuoksi.

## Aiheesta muualla
* Giannichedda Yahoo! Sportin tietokannassa
* AS Livorno Calcion sivut (italiaksi)
Pohjois-Makedonian vaakuna

**Pohjois-Makedonian vaakuna** on Pohjois-Makedonian tunnus lipun ohella. Se koostuu seppeleestä, jossa on vehnäntähkä, tupakanlehtiä ja oopiumunikon siemeniä, jotka on sidottu makedonien kansallispuvun tapaan koristellulla nauhalla. Keskellä on vuoristo kuvaten Pirinvuoria, sittemmin Šarvuoria, vesistö kuvaten Vardarjokea, sittemmin myös Ohridjärveä, sekä auringonnousu. Sosialistisen Jugoslavian ajalta peräisin oleva vaakuna on edelleen Makedonian vaakunana, vaikka maa itsenäistyi vuonna 1991. Vaakunan huipulla ollut perinteinen kommunismin symboli, viisisakarainen punainen tähti, poistettiin kuitenkin vuonna 2009. 

Vuonna 1992 ehdotettiin vanhan vaakunan korvaamista modernisoidulla versiolla vanhimmasta nykyisen Makedonian alueeseen liittyvästä tunnuksesta, 1300-luvun Fojnican vaakunasta, jossa on kultainen leijona punaisella kilvellä. Suosituimman ehdotuksen teki Makedonian nykyisen lipun suunnitellut arkkitehti ja graafinen suunnittelija Miroslav Grčev. Ehdotus kuitenkin hylättiin, sillä monet makedonienemmistöiset puolueet, kuten keskustaoikeistolainen VMRO-DPMNE, käyttävät jo samankaltaista symbolia lipuissaan. Myös Makedonian albaanit hylkäsivät ehdotuksen, koska heistä se edusti vain makedoneja eikä kaikkia makedonialaisia. Lisäksi lähes samanlainen tunnus on Bulgarian vaakunassa.

## Aiempia vaakunoita


Tiedosto:Coat of arms of Macedonia (1944–1946).svg|1944–1946
Tiedosto:Coat of arms of Macedonia (1946-2009).svg|1946–2009


## Lähteet
Amedeo Carboni

**Amedeo Carboni** (s. 6. huhtikuuta 1965, Arezzo, Italia) on italialainen entinen jalkapalloilija.  Toukokuusta 2006 hän on toiminut Espanjan Primera Divisiónissa pelaavan Valencian urheilutoimenjohtajana.

Carboni oli pelipaikaltaan puolustaja ja  edusti urallaan Arezzoa, Baria, Parmaa, Empoli FC:tä,  Sampdoriaa, Romaa ja Valenciaa. 23. lokakuuta 2005 hänestä tuli vanhin Primera Divisiónissa pelannut pelaaja, ohittaessaan brasilialaisen Donaton. Jo vuonna 2004 hänestä oli tullut vanhin eurocupin voiton saavuttanut pelaaja voittaessaan UEFA Cupin Valencian joukkueessa. Italian maajoukkueessa Carboni esiintyi 18 kertaa.

Carbonin veli Guido on jalkapallovalmentaja.

## Lähteet

## Aiheesta muualla
* Carboni Yahoo! Sportin tietokannassa
Michael Groß

**Michael Groß** (s. 17. kesäkuuta 1964, Frankfurt) on saksalainen uimari ja olympiavoittaja. 202-senttinen uimari sai lempinimen *[[Albatrossi]]* pitkien käsiensä vuoksi. Hänen sylimittansa on peräti 227&nbsp;cm. Groß voitti kolme olympiakultaa vuosina 1984 ja 1988 vapaa- ja perhosuinnissa. Sen lisäksi hän voitti kaksi maailmanmestaruutta 1982 ja 1986 sekä yhden 1991.

Groß hallitsi 200 metrin perhosuintia vuosina 1981–1988. Tällä aikavälillä hän teki neljä matkan maailmanennätystä, voitti kaksi maailmanmestaruutta ja yhden olympiakullan.

Los Angelesin olympialaisissa 1984 Groß oli yksi kisojen suurista urheilijoista. Hän voitti helposti 200 metrin vapaauinnin kultaa, samaten 100 metrin perhosuinnin kultaa ennen ennakkosuosikkia Yhdysvaltojen Pablo Moralesia. Vahvalla matkallaan 200 metrin perhosuinnissa Groß hävisi kuitenkin suhteellisen tuntemattomalle australialaiselle Jon Siebenille. Miesten 4 × 200 metrin vapaauintiviesti oli yksi kisojen jännittävimmistä uintimatkoista. Huolimatta siitä, että Groß ui kaikkien aikojen nopeimman osuusajan viestissä Yhdysvallat voitti ennen Länsi-Saksan joukkuetta.

Groß voitti kaikkiaan kolmetoista mitalia MM-kisoista (viisi kultaa), 15 EM-kultaa ja hänet valittiin Saksan vuoden urheilijaksi vuosina 1982, 1983, 1984 ja 1988. Groß päätti uransa vuonna 1991.

## Lähteet

## Aiheesta muualla
* Gross olympic.org:ssa
Luettelo valtioista asukastiheyden mukaan

Tämä on **luettelo maailman valtioista [[asukastiheys|asukastiheyden]] mukaisessa suuruusjärjestyksessä**. Vertailussa on itsenäisten valtioiden lisäksi useita itsehallintoalueita sekä Euroopan unioni, joille ei ole annettu järjestyslukua.

## Luettelo